Министр Колокольцев Владимир Къэбэрдей-Балъкъэрым щыIащ
Бэрэжьей кIуам, щIышылэм и 23-м, лэжьыгъэ IуэхукIэ Къэбэрдей-Балъкъэр Республикэм щыIащ Урысей Федерацэм къэрал кIуэцI IуэхухэмкIэ и министр, полицэм и генерал Колокольцев Владимир икIи республикэ МВД-м и унафэщIхэм зэIущIэ ядригъэкIуэкIащ, — къет Урысей МВД-м и лIыкIуэ Иринэ Волк.
Урысей МВД-м и Iэтащхьэм къыхигъэщхьэхукIащ щIыналъэм и полицэм пIалъэ гъунэгъум и лэжьыгъэр нэхъ зытригъэщIэну унэтIыныгъэ нэхъыщхьэхэр, къигъэлъэгъуащ экономикэ щIэпхъаджагъэмрэ экстремизмэмрэ япэщIэтыным къарур нэхъри хузэщIэгъэуIуэн зэрыхуейр, пщэрылъ къащищIащ гъуэгу шынагъуэншагъэр къызэгъэпэщыныр ирагъэфIэкIуэну.
Министрыр щыIащ Урысей МВД-м Шэрэдж районым щиIэ къудамэм, зригъэщIащ плъыр къулыкъум и гупым, уголовнэ къэлъыхъуэныгъэм, экономикэ щIэпхъаджагъэм пэщIэтынымкIэ, Iэпхъуэшапхъуэ IуэхухэмкIэ и IэнатIэхэм я лэжьакIуэхэм я къалэныр ягъэзэщIэ- фын хуэдэу зыхуей-зыхуэфIкIэ къызэрызэгъэпэщар. Абы гулъытэ хэха хуищIащ Iэпхъуэшапхъуэхэм хуащIапхъэ Iуэхутхьэбзэхэр зэрызэфIахым. Колокольцев Владимир лэжьакIуэхэм епсэлъащ, яжриIащ къулыкъум ехъулIэныгъэхэр щаIэмэ зэригуапэр. Иужьым ар еплъащ 2018 гъэм и дыгъэгъазэм лэжьэн щIэзыдза, яубыдахэр пIалъэкIэ щаIыгъ изоляторым и пэшхэр зыхуэдэм.
Министрыр щыIащ Урысей МВД-м и Краснодар университетым IэщIагъэм щыхагъахъуэ и Кавказ Ищхъэрэ институтым (Налшык къ.) икIи абы щылажьэ егъэджакIуэ гупым епсэлъащ.
УАРДЭ Жантинэ.
